शाहगंज। रामलीला मैदान में कूड़े के ढेर के बीच करीब दो सौ मतदाता पहचान पत्र फेंके पाए गए। तहसील मुख्यालय स्थित अधिवक्ता भवन के पीछे रामलीला मैदान में कूड़े के ढेर के बीच पड़े मतदाता पहचान पत्र पर कुछ लोगों की नजर पड़ी तो तहसील के अधिकारियों को सूचना दी। हरकत में आए तहसील प्रशासन ने आननफानन में मतदाता पहचान पत्र को कूड़े से निकलवाना शुरू किया। जहांगीर पट्टी गांव निवासी हसन रजा, अल्पी, बुढ़ूपुर के सीता राम, वसिरहा के जगदीश चंद समेत करीब दो सौ लोगों का नाम और फोटो पहचान पत्र पर अंकित था। जानकारी होने पर कस्बे के लोग तहसील प्रशासन की कार्यप्रणाली पर सवाल उठा रहे हैं। हालांकि कूड़े में पहचान पत्र मिलने की जानकारी से एसडीएम सतीश चंद शुक्ला ने अनभिज्ञता जताई। एसडीएम का कहना था कि ऐसी जानकारी नहीं है। फिलहाल जांच कराई जाएगी। अगर वाकई में मतदाता पहचान पत्र फेंके गए हैं तो दोषियों के खिलाफ कार्रवाई की जाएगी।